Ιτεοχώρι Σερρών

Το Ιτεοχώρι, έως το 1927 γνωστό ως Αρναούτ-Μαχαλά, είναι πρώην οικισμός στα όρια των σημερινών Δήμων Σερρών και Βισαλτίας της Περιφερειακής Ενότητας Σερρών της Περιφέρειας Κεντρικής Μακεδονίας. Βρισκόταν ανάμεσα στα σημερινά χωριά Πεπονιά, Ανθή και Φλάμπουρο, στην ελώδη περιοχή δυτικά της πρώην λίμνης Αχινού, δίπλα στην παλιά κοίτη του ποταμού Στρυμόνα.

 Ιστορία 

 Οθωμανική περίοδος 
Κατά την περίοδο της Οθωμανικής Αυτοκρατορίας, ανήκε διοικητικά στον Καζά των Σερρών του Σαντζακίου των Σερρών του Βιλαετίου της Θεσσαλονίκης. Η τοποθεσία του οικισμού ήταν ιδιαίτερα ευάλωτη σε πλημμύρες. Τα έλη της περιοχής σχηματίζονταν από την ακανόνιστη ροή του Στρυμόνα και τις εποχικές αυξομειώσεις της στάθμης της λίμνης Αχινού, φαινόμενα που εντείνονταν σε περιόδους έντονων βροχοπτώσεων. Ενδεικτικά, την άνοιξη του 1888 η εφημερίδα «Φάρος της Μακεδονίας» κατέγραφε εκτεταμένες καταστροφές λόγω υπερχείλισης του ποταμού, σημειώνοντας πως τα νερά είχαν κατακλύσει 21 χωριά και τσιφλίκια, μεταξύ αυτών και το Αρναούτ Μαχαλά.

Σύμφωνα με τη δημογραφική μελέτη «Εθνογραφία των Βιλαετίων Αδριανούπολης, Μοναστηρίου και Θεσσαλονίκης» που εκδόθηκε το 1878 στην Κωνσταντινούπολη, το 1873 ο οικισμός αριθμούσε 12 σπίτια και 42 κατοίκους που καταγράφονται στη στήλη «Τσιγγάνοι και Τσερκέζοι». Το 1876, σε υπηρεσιακή έκθεση του Έλληνα πρόξενου Σερρών, Ιωάννη Παπακωστόπουλου, αναφέρεται ότι διέμεναν 18 οικογένειες χριστιανών που μιλούσαν τη βουλγαρική γλώσσα. Σε έρευνα του 1888 από τον Σέρβο Σπυρίδωνα Γκόπτσεβιτς, στο οικισμό υπήρχαν 30 σπίτια και 95 κάτοικοι, ενώ στη στατιστική μελέτη του Βούλγαρου Βασίλ Κάντσωφ, «Μακεδονία, Εθνογραφία και Στατιστική», εκτιμάται ότι το 1900 ο οικισμός είχε 120 κατοίκους. Τέλος, σε υπολογισμούς της Επιτελικής Υπηρεσίας του Ελληνικού Στρατού που δημοσιεύθηκαν το 1919, αναφέρονται 124 μωαμεθανοί κάτοικοι πριν το 1912. Οι παραπάνω στατιστικές μελέτες που υπολόγιζαν τον πληθυσμό της Μακεδονίας μέχρι τις αρχές του 20ου αιώνα, επηρεάστηκαν σε μεγάλο βαθμό από τις γεωπολιτικές συνθήκες και τις εθνολογικές διεκδικήσεις της περιόδου, με αποτέλεσμα να μην ακολουθούν ενιαία και αντικειμενικά κριτήρια. Συνεπώς, η αξιοπιστία και το κύρος τους θεωρούνται αμφίβολα.

 Σύγχρονη ιστορία 
Με το τέλος των Βαλκανικών Πολέμων, ο οικισμός περιήλθε στην ελληνική επικράτεια. Πιθανότατα υπέστη ζημιές κατά τη διάρκεια των πολέμων, καθώς στην ελληνική απογραφή του 1913 καταγράφηκε ως κατεστραμμένος και ακατοίκητος. Στη «Γεωργική Έρευνα της Μακεδονίας» του 1914 εμφανίζεται ως Αρναούτ Μαχαλά (Βάλτος) και αναφέρεται ότι το 1913 εκεί καλλιεργούνταν μόνο 300 στρέμματα από τα συνολικά 3.000 στρέμματα καλλιεργήσιμης γης. Ο οικισμός σημειώνεται επίσης σε βρετανικό στρατιωτικό χάρτη της περιόδου του Μακεδονικού Μετώπου κατά τον Α΄ Παγκόσμιο Πόλεμο, τοποθετημένος εντός των μαιανδρισμών της φυσικής κοίτης του Στρυμόνα, περίπου 1,5 χλμ. βορειοανατολικά από το χωριό Φυτόκιο (Ανθή).

Το 1920 προσαρτήθηκε στη νεοσύστατη κοινότητα Γενή-Μαχαλά (Πεπονιά), μαζί με τα χωριά Κακαράσκα (Αγία Ελένη), Κερμεζή, Μπεϊλίκ-Μαχαλέ (Βαλτοτόπι) και Σαλ-Μαχαλά (Κωνσταντινάτο). Δεν καταγράφηκε στην απογραφή του ίδιου έτους. Το 1927, στο πλαίσιο του εξελληνισμού των γεωγραφικών ονομάτων, μετονομάστηκε σε Ιτεοχώριον, ονομασία που αποδίδει την παρουσία ιτιών στην περιοχή. Καταργήθηκε τυπικά κατά την απογραφή του 1928.

Στις αρχές της δεκαετίας του 1930, εκτελέστηκαν στην πεδιάδα των Σερρών μεγάλα αντιπλημμυρικά και εγγειοβελτιωτικά δημόσια έργα. Στην περιοχή του Ιτεοχωρίου έγινε αποξήρανση της λίμνης Αχινού και ρύθμιση της κοίτης του Στρυμόνα. Ο ποταμός εγκιβωτίστηκε σε νέα τεχνητή κοίτη και η παλιά κοίτη, η οποία περνούσε νότια του οικισμού, καταργήθηκε. Τα έργα αυτά μεταμόρφωσαν πλήρως την περιοχή, απαλλάσσοντάς την από τις ελώδεις εκτάσεις.

Η περιοχή που βρισκόταν ο πρώην οικισμός ήταν γνωστή και ως Ορματζίκι, από την τουρκική λέξη orman που σημαίνει «δάσος» και το υποκοριστικό -cık («μικρό»), δηλαδή «μικρό δάσος». Το 1968 με το ΦΕΚ 146Α΄/6-7-1968, το τοπωνύμιο μετονομάστηκε σε Δασάκι. Σήμερα δεν εντοπίζονται ερείπια ή άλλα ίχνη του οικισμού και στη θέση του υπάρχουν αγροκτήματα.

 Πληθυσμός 
ΑπογραφήΟνομασίαΚάτοικοι1913 *Αρναούτ-Μαχαλά01915 *Αρναούτ-Μαχαλλέ0
* καταγράφηκε ως κατεστραμμένο και ακατοίκητο

 Παραπομπές 

Κατηγορία:Εγκαταλελειμμένα χωριά της περιφερειακής ενότητας Σερρών
Κατηγορία:Δήμος Σερρών